RO Jurnalul Oficial al Uniunii Europene L 54/6

REGULAMENTUL DE PUNERE ÎN APLICARE (UE) 2017/358 AL COMISIEI

din 28 februarie 2017

de confirmare a condițiilor de aprobare a substanței active acrinatrin, astfel cum se prevede în Regulamentul de punere în aplicare (UE) nr. 540/2011

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 13 alineatul (2) litera (c),

întrucât:

(1) Substanța activă acrinatrin a fost aprobată în conformitate cu Regulamentul (CE) nr. 1107/2009 prin Regulamentul de punere în aplicare (UE) nr. 974/2011 al Comisiei (2) și este menționată în partea B din anexa la Regulamentul de punere în aplicare (UE) nr. 540/2011 al Comisiei (3). În conformitate cu rândul 19 din partea B a anexei la Regulamentul de punere în aplicare (UE) nr. 540/2011, „se pot autoriza numai utilizările ca insecticid și acaricid în cantități care nu depășesc 22,5 g/ha pe aplicare”.

(2) La 8 mai 2012, societatea Cheminova A/S, la cererea căreia substanța acrinatrin fost aprobată, a depus o cerere de modificare a condițiilor de aprobare a substanței active acrinatrin pentru a se permite aprobarea acesteia fără restricție de cantitate ca insecticid și acaricid. Cererea respectivă a fost însoțită de informații referitoare la extinderea solicitată a utilizărilor. Ea a fost transmisă Franței, care fusese desemnată stat membru raportor prin Regulamentul (CE) nr. 1490/2002 al Comisiei (4).

(3) Franța a evaluat informațiile transmise de solicitant și a pregătit un act adițional la proiectul de raport de evaluare. Ea a transmis respectivul act adițional Comisiei și o copie a acestuia Autorității Europene pentru Siguranța Alimentară (denumită în continuare „autoritatea”) la 5 noiembrie 2012.

(4) Autoritatea a trimis actul adițional solicitantului și statelor membre și l-a pus la dispoziția publicului, acordând o perioadă de 60 de zile pentru trimiterea de observații scrise.

(5) Luând în considerare actul adițional la proiectul de raport de evaluare, autoritatea și-a adoptat, la 21 noiembrie 2013, concluzia privind utilizarea fără restricții a substanței acrinatrin ca insecticid și acaricid (5).

(6) Autoritatea a comunicat concluziile sale solicitantului, statelor membre și Comisiei și le-a pus la dispoziția publicului. Luând în considerare actul adițional la proiectul de raport de evaluare al statului membru raportor și concluziile Autorității, Comisia a prezentat Comitetului permanent pentru plante, animale, produse alimentare și hrană pentru animale un raport de evaluare și un proiect de regulament.

(7) Solicitantului i s-a dat posibilitatea de a trimite observații cu privire la raportul de reexaminare pentru substanța acrinatrin inclusiv cu privire la actul adițional. Solicitantul și-a prezentat observațiile, care au fost examinate cu atenție. Cu toate acestea, în pofida argumentelor prezentate de solicitant, aspectele problematice menționate în considerentul 8 nu au putut fi eliminate.

(8) Pe baza raportului de reexaminare și a altor factori legitimi pentru subiectul în cauză, este necesar să se considere că informațiile suplimentare prezentate de solicitant nu permit eliminarea preocupărilor specifice care au dus la restricțiile de utilizare a substanței acrinatrin în cantități care nu depășesc 22,5 g/ha pe aplicare. În special, substanța acrinatrin este foarte toxică pentru pești și nevertebrate acvatice și acceptabilitatea sa pe baza cantităților curente existente necesită deja reducerea considerabilă a riscurilor. Noile date furnizate de solicitant nu au putut să demonstreze că creșterea semnificativă preconizată a cantităților și, prin urmare, a expunerii, ar continua să aibă ca rezultat un risc acceptabil pentru organismele acvatice în cauză. În cele din urmă, pe baza unor informații de confirmare prezentate de notificator, EFSA concluzionează că proporțiile mai ridicate ar determina un risc ridicat pentru artropodele nețintă, ceea ce confirmă faptul că aceste proporții nu pot fi majorate.

(9) În consecință, nu s-a demonstrat că ar putea fi de așteptat ca produsele de protecție a plantelor care conțin acrinatrin să satisfacă, în general, cerințele stabilite la articolul 4 alineatul (3) din Regulamentul (CE) nr. 1107/2009 atunci când este utilizat fără restricții de cantitate ca insecticid sau acaricid.

(10) Prin urmare, condițiile de aprobare a substanței active acrinatrin, astfel cum sunt stabilite în partea B rândul 19 din anexa la Regulamentul de punere în aplicare (UE) nr. 540/2011 al Comisiei, ar trebui să fie confirmate.

(11) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Confirmarea condițiilor de aprobare

Condițiile de aprobare a substanței active acrinatrin, astfel cum sunt stabilite în rândul 19 din partea B a anexei la Regulamentul de punere în aplicare (UE) nr. 540/2011 al Comisiei, sunt confirmate.

Articolul 2

Intrarea în vigoare

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 28 februarie 2017. Pentru Comisie Președintele Jean-Claude JUNCKER

(1) JO L 309, 24.11.2009, p. 1.

(2) Regulamentul de punere în aplicare (UE) nr. 974/2011 al Comisiei din 29 septembrie 2011 de aprobare a substanței active acrinatrin, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei și a Deciziei 2008/934/CE a Comisiei (JO L 255, 1.10.2011, p. 1).

(3) Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

(4) Regulamentul (CE) nr. 1490/2002 al Comisiei din 14 august 2002 de stabilire a normelor suplimentare de aplicare a etapei a treia a programului de lucru menționat la articolul 8 alineatul (2) din Directiva 91/414/CEE a Consiliului și de modificare a Regulamentului (CE) nr. 451/2000 (JO L 224, 21.8.2002, p. 23).

(5) Conclusion on the peer review of the pesticide risk assessment of the active substance acrinathrin (Concluzia reexaminării inter pares a riscului utilizării ca pesticid a substanței active acrinatrin). EFSA Journal 2013;11(12):3469. Document disponibil online la adresa: www.efsa.europa.eu/efsajournal.htm.